**5-MAVZU**

 **OLTOY TILLARI NAZARIYASI**

**Reja:**

1. Oltoy tillarining tadqiqi va tasnifi

2. “Rotasizm-zetasizm” dilemmasi

**Tayanch so‘z va iboralar:** *Oltoy tillari, turkiy tillar, mo‘g‘ul tillari, tungus-manjur tillari, koreys tili, yapon tili, F.I. Stralenberg, Ye.D.Polivanov, G.I.Ramstedt, G.Dyorfer, A.M.Shcherbak, A.Rona-Tash, J.Kloson, J.Janxunen, A.Vovin, R.A.Miller, P.Pellio, A.Sovajo, V.Ya.Vladimirsov, N.N.Poppe, V.I.Sinsius, G.D.Sanjeyev, P. Aalto, V.M.Illich-Svitich, T.Tekin, U.Baychura, X.U.Che, Ye.A.Xelimskiy, S.A.Starostin, A.V.Dibo, rotasizm-zetasizm.*

**5.1. Oltoy tillarining tadqiqi va tasnifi**

 Ural-oltoy tillari nazariyasining asoschisi shved ofiseri F.I.Tabbert-Stralenberg bo‘lgan. U uzoq muddat Sibirda asirlikda yashab, mahalliy xalqning hayoti va tilini o‘rgangan. F.I. Stralenberg (Stralenberg, 1730) to‘plagan faktik materiallari asosida ural (ugor-fin, samodiy) va oltoy (turkiy, mo‘g‘ul tungus-manjur) tillarining tasnifini bergan, ularning o‘xshash tomonlari va qarindoshligi masalasiga e’tibor qaratgan dastlabki olim edi[[1]](#footnote-1). Keyinchalik ural-oltoy tillari nazariyasi ural va oltoy tillari sohasida izlanishlar olib borgan qator tadqiqotchilar tomonidan atroflicha rivojlantirildi (Wiedemann 1838; Schott 1839, 1849; Winkler 1884, 1885; Boller 1859; Bang 1890).

 Ural-oltoy tillari nazariyasining vakillari ko‘proq oltoy va ural tillari strukturasining tipologik o‘xshashligiga, shuningdek, grammatika va leksikadagi qator materiallarning bir xilligiga asoslanishadi. Ural-oltoy tillari nazariyasining vakillari quyidagi xususiyatlarni mazkur tillarning asosiy tipologik o‘xshashligi hisoblashadi:

*1. Fonetika sohasida*: a) unli tovushlar ohangdoshligi; b) undosh tovushlar assimilyatsiyasining umumiy qonuniyati; v) jarangli undosh tovushlarning so‘z o‘zagida barqarorligi; g) so‘zlarning bir undosh bilan boshlanishi (biroq hozirgi koreys tilida so‘z boshida qo‘sh undosh kelishini ham ta’kidlash joiz – Sh.U.); d) differensial leksik ma’noli singarmonik paralellikning mavjudligi; ye) so‘z birikmalarida asosiy urg‘uning aniqlovchiga tushishi.

*2. Morfologiya sohasida*: a) so‘z yasovchi va so‘z o‘zgartuvchi affikslar agglyutinatsiyasining ustunligi; b) predloglar o‘rniga ko‘makchilarning qo‘llanilishi; v) artikllarning yo‘qligi; g) grammatik rod kategoriyasining yo‘qligi; d) egalik kategoriyasining mavjudligi; ye) qiyosiy daraja hosil qilishda chiqish kelishikli konstruksiyaning qo‘llanilishi; j) boshqa tillardagi “ega bo‘lmoq” fe’lli konstruksiyalarning o‘rnini bosa oladigan qaratqichli konstruksiya; z) egalik qo‘shimchalari olib o‘zgarish; i) birlik va ko‘plikdagi otlarga bir xil affikslarning birikishi; k) fe’l formalari yasovchi affikslarning ko‘pligi; l) agglyutinativ so‘roq yuklamasining mavjudligi; m) ko‘plik tushunchasining birlik formasi bilan ham berilishi; n) kishilik va ko‘rsatish olmoshlarining genetik aloqasi; o) bosh kelishik funksiyasining turli-tumanligi.

*3. Sintaksis sohasida*: a) gap va so‘z birikmalarida aniqlanmish bilan to‘ldirilmishning aniqlovchi va to‘ldiruvchidan oldin kelishi; v) so‘roq konstruksiyalarning so‘roq yuklamasi vositasida shakllanishi; g) ergash gaplar o‘rnida masdar, sifatdosh va ravishdoshli oborotlarning kela olishi; d) tushum kelishigida shakllangan ob’ektning mantiqiy ajralishi; ye) material nomini anglatuvchi otlarning morfologik ko‘rsatkichsiz aniqlovchi vazifasida qo‘llanilishi; j) aniqlovchi funksiyasida keladigan son va sifatlarning o‘zgarmasligi.

Ural-oltoy tillarining keng ko‘lamli leksikasi A.Sauvageotning Recherches sur la vocabulaire des langues ouralo-altaïques” (Paris, 1930) nomli tadqiqotida o‘rganildi. Unda fin-ugor va oltoy tillaridagi 214 ta mushtarak so‘z birlashtirilib, ayrim tovushlarning tarixiy taraqqiyoti ko‘rsatib berildi. Ural-oltoy tillarining sintaksisi venger tilshunosi D.R.Fokosh-Fuks tomonidan o‘rganildi (Fuchs D.R. Übereinstimmungen in der Syntax der finnisch-ugrischen und türkischen Sprachen // Finno-ugrische Forschungen. – Нelsinki, 1937. - № 24). Qayd qilingan tillarning morfologik yaqinligi B.Kollinderning “La parenté linguistique et le calcul des probabilités” nomli tadqiqotida ko‘rsatib berildi.

Oltoy tillarining qarindoshlik ko‘lami Ye.D.Polivanov va G.I.Ramstedt tomonidan kengaytirilib, mazkur til oilasiga koreys va yapon tillari ham kiritildi. Xususan, Ye.D.Polivanov koreys tilini nafaqat fonetik, balki morfologik jihatdan ham oltoy tillariga tenglashtirishga uringan dastlabki olim edi (Поливанов Е.Д. К вопросу о родственных отношениях корейского и “алтайских” языков // – М.: Изд-во АН СССР, 1927. Сер. 6 - № 15 – С. 1195-1204).

Ye.D.Polivanovdan bir yil keyin G.I.Ramstedt koreys tilini boshqa oltoy tillariga aloqador qilgan “Remarks on the Korean Language” nomli maqola e’lon qilib, unda oltoy tillaridan mo‘g‘ul va turkiy tillarning, koreys tili bilan esa tungus tilining yaqin ekanligini ilgari surdi. Keyinchalik Berlin Fanlar Akademiyasida o‘qigan “Über die Stellung des Koreanische” nomli ma’ruzasida yuqoridagi fikrini o‘zgartirib, mo‘g‘ul tilining turkiy tillar bilan birga tungus tillariga ham yaqinligini, koreys tilining tungus tillariga yaqin bo‘lish bilan birga boshqa tarafdan turkiy tillarga ham yaqinligini ta’kidlagan. G.I.Ramstedning shogirdi N.N.Poppe mo‘g‘ul tili bilan tungus-manjur tillari orasida koreys tiliga nisbatan ko‘proq yaqinlik mavjudligini qayd qilib, chuvash-turk-mo‘g‘ul-tungus-manjur tillari oilasini taklif qilgan (On Chuvash-Mongolian linguistic contacts // Journal of the American Oriental Society. – Baltimore, Maryland, 1977. - № XCVII, 2).

 Boshqa bir tomondan oltoy tillari nazariyasining muxoliflari hisoblangan J.Kloson, G.Dyorfer, A.M.Shcherbak va A.Rona-Tashlar turkiy, mo‘g‘ul, tungus-manjur tillari orasidagi ba’zi umumfonetik qoidalarni e’tirof etishgani holda, bu tillardagi mushtarak so‘zlarning aksariyatini o‘zlashmalar deb izohlashgan. Oltoy tillarining qarindoshligi J.Janxunen (1992) va A.Vovin (2005) kabi tadqiqotchilar tarafidan ham inkor etib kelinmoqda. Ayrim olimlar koreys va yapon tillarini oltoy til birligiga kiritishga qarshi chiqadilar. Shunga qaramay, R.A.Miller (Japanese and the Other Altaic Languages. - Chicago: University of Chicago Press, 1971) tarafidan ilgari surilgan yapon tilining oltoy tillariga qarindoshligi g‘oyasi S.A.Starostinning (Алтайская проблема и происхождение японского языка. – М.: Наука, 1991)[[2]](#footnote-2) monografik tadqiqotida uzil-kesil isbotini topdi.

Oltoy tillari doirasida keng miqyosda qiyosiy-tarixiy tadqiqotlar amalga oshirildi. Ayniqsa, fonetika sohasi atroflicha o‘rganildi. Xususan, G.I.Ramsted, Z.Gombots, P.Pellio, A.Sovajo, V.Ya.Vladimirsov, N.N.Poppe kabi tilshunoslarning tadqiqotlarida oltoy tillarining fonetik strukturasi shakllantirilib, unli va undosh tovushlarning tavsifi berildi. Keyinchalik V.I.Sinsius, G.D.Sanjeyev, P. Aalto, V.M.Illich-Svitich, T.Tekin, U.Baychura, X.U.Che, Ye.A.Xelimskiy, S.A.Starostin, A.V.Dibo singari tadqiqotchilar tarafidan oltoy tillarining unli tovushlari labial va palatal, undosh tovushlari labial, dental, apikal, palatal, lateral, guttural va initial tovushlarga tasniflanib, proto-oltoy tilining tovushlar sistemasi rekonstruksiya qilindi.

Qator tadqiqotlar oltoy tillarining qiyosiy-tarixiy morfologiyasini o‘rganishga bag‘ishlandi. Oltoy tillarining birinchi qiyosiy-tarixiy grammatikasi nemis tilshunosi V.Shott tomonidan yozildi. Oltoy tillaridagi sonlar B.Laufer, V.Shott, G.I.Ramsted, B.Munkasi, F.Kraelis, V.Kotvich, olmoshlar A.Boller, F.Muller, V.Kotvich, kelishiklar V.Bang, B.Laufer, D.Shinor, N.N.Poppe tomonidan o‘rganildi.

Oltoyshunoslikda keyingi yillarda amalga oshirilgan yirik monografik tadqiqotlar muhim ahamiyat kasb etdi. G.I.Ramstedtning “Введение в алтайское языкознание” nomli fundamental asari oltoy tillari qiyosiy grammatikasining sintetik tadqiqiga bag‘ishlandi. V.Kotvichning “Исследование по алтайским языкам” nomli tipologik tadqiqotida turkiy, mo‘g‘ul va tungus-manjur tillarining morfologiya va sintaksisidagi o‘xshash va o‘ziga xos jihatlar qayd qilinib, ushbu tillarning umumiy rivojlanish jarayonlari ko‘rsatib berildi. O.P.Sunikning tahriri ostidagi “Очерки сравнительной морфологии алтайских языков” nomli to‘plamda oltoy tillarining qiyosiy morfologiyasiga bag‘ishlangan qator maqolalar nashr qilindi. N.A.Baskakovning “Алтайская семья языков и её изучение” asarida oltoy tillarining tasnifi, oltoyshunoslikdagi yo‘nalishlar bilan birga, oltoy tillarining yaqinligi va qarindoshligini isbotlovchi morfologik materiallar keltirilgan. X.U.Chening “Türkçe ile Korecenin Karşılaştırmalı Morfolojisi” nomli dissertatsiyasida oltoy tillarining morfologiyasi qiyosiy-tarixiy planda o‘rganildi.

Oltoy tillarining qiyosiy-tarixiy leksikologiya sohasidagi dastlabki tadqiqotlar V.Shott, I.Grunsel, Ye.Kallivulis va V.I.Sinsus tarafidan amalga oshirildi. Oltoy tillarining qiyosiy leksikologiyasi va etimologiyasi sohasidagi asosiy fundamental tadqiqot G.I.Ramstedtning “Kalmückisches Wörterbuch” nomli asarida o‘z aksini topdi. So‘nggi yillarda oltoy tillarining leksikasiga bag‘ishlangan leksik-tematik guruhlar bo‘yicha alohida tadqiqotlar yuzaga keldi. Jumladan, qarindoshlik terminlari V.I.Sinsus, Sh.R.Usmanova, somatik terminlari V.D.Kolesnikova, Sh.R.Usmanova, unvon nomlari X.U.Che, hayvon va qushlarning nomlari K.A.Novikova E.F.Ishberdin, G.E.Kornilov, o‘simlik nomlari A.V.Dibo, metall nomlari V.I.Sinsus, T.G.Bugayevalarning maqolalarida o‘rganildi. A.V.Diboning “Семантическая реконструкция в алтайской этимологии. Соматические термины (Плечевой пояс)” nomli monografiyasida oltoy tillarining semantik rekonstruksiya metodi somatik leksemalar misolida ishlab chiqildi. S.A.Starostinning “Алтайская проблема и происхождение японского языка” nomli monografiyasida oltoy tillaridagi 114 ta tayanch leksema tadqiq qilinib, shulardan 81 tasining umumoltoycha o‘zakdan kelib chiqqanligi isbotlandi va yapon tilining oltoy tillari oilasiga kiritish masalasi uzil-kesil hal qilindi. S.A.Starostin, A.V.Dibo va O.A.Mudraklarning salkam yigirma yillik mashaqqatli mehnatlarining mahsuli bo‘lgan “An Etymological Dictionary of the Altaic Languages” nomli oltoy tillarining 3 jildlik ulkan etimologik lug‘atining nashr qilinishi oltoyshunoslikda katta burilish yasadi. Qiyosiy-tarixiy va rekonstruksiya metodiga asoslangan mazkur lug‘atda oltoy tillaridagi 2800 ta leksemaning etimologik tahlili berildi[[3]](#footnote-3).

O‘zbek tilshunosligida oltoyshunoslik sohasidagi dastlabki tadqiqot Sh.R.Usmanovaning “Oltoy tillaridagi mushtarak maishiy leksika tadqiqi” (2011) nomli doktorlik dissertatsiyasida amalga oshirildi[[4]](#footnote-4). Mazkur tadqiqotda Oltoy tillaridagi mushtarak maishiy leksika qiyosiy-tarixiy, diaxron hamda sinxron aspektlarda o‘rganilib, ularning etimologiyasi belgilangan. Maishiy so‘zlarning proto-shakllarini qayta tiklangan. Oltoy tillarining qarindoshlik munosabatlari genezisiga aniqlik kiritililgan va Oltoy tillari oilasiga quyidagi tillar kiritilgan:

|  |  |  |  |  |
| --- | --- | --- | --- | --- |
| **Тurkiy tillar** | **Mo‘g‘ul****tillari** | **Tungus-manjur tillari** | **Koreys tili** | **Yapon****tili** |
| qadimgi turkiy til, eski turkiy til, eski o‘zbek tili, bolqor, boshqird, gagauz, dolgan, yoqut, koybal, lobnor, no‘g‘oy, ozarbayjon, oyrot, oltoy, sagay, salar, sariq uyg‘ur, soyot,tatar, teleut, toba, tofalar, tuva, turk,turkman, uyg‘ur, xakas, xalaj,chuvash, shor, o‘zbek, qaraim, qirg‘iz, qozoq, qorachoy, qorachoy -bolqor, qoraqalpoq, qrimtatar, qo‘miq | mo‘g‘ul yozma yodgorliklari tili,eski mo‘g‘ul tili, baoan, buryat,dagur, dunsyan,mongor,mo‘g‘ul,ordos,xalxa,shira uyg‘ur,qalmiq | nanay,negidal,orok, oroch,solon,udey,ulcha, even,evenk, jurjen,manjur | eski koreys tili,hozirgikoreys tili | qadimgi yapon tili,eski yapon tili,Tokio dialekti,Kioto dialekti,Kagoshima dialekti |

Qayd qilinganlar bilan birga, oltoyshunoslikning rivojlanishida, uning bugungi kundagi dolzarb muammolarini hal etishda, oltoyshunoslikka oid tadqiqotlarning ilmiy jamoatchilik sinovidan o‘tishida har yili turli mamlakatlarda o‘tkazilib kelinayotgan oltoyshunoslarning doimiy xalqaro anjumani “PIAK”ning faoliyatini ham alohida ta’kidlash lozim.

**5. 2. “Rotasizm-zetasizm” dilemmasi**

Turkiyshunoslikda “rotasizm-zetasizm” dilemmasi eng ko‘p munozaralarga sabab bo‘lgan masalalardan biridir. G.I.Ramstedt tomonidan ilgari surilgan “rotasizm-zetasizm” nazariyaga ko‘ra, proto-turk tilida *ŕ* undoshi mavjud bo‘lib, u chuvash tilida *r*, qadimgi turkiy tilda va hozirgi zamon turkiy tillarida *z* tovushini ifodalaydi.

Biroq qator tadqiqotchilar G.I.Ramstedtning mazkur rekonstruksiyasiga shubha bilan qaradilar. Jumladan, turkiy tillardagi “zetasizm” va “sigmatizm”ning ashaddiy muxoliflaridan biri bo‘lgan A.M. Shcherbakning fikricha, go‘yoki proto-turkiy tilda dastlabki cho‘ziq unlilardan keyin keladigan \**s* va \**š* allafonlari mavjud bo‘lgan; bunday holatda har yerda \**s* jaranglilashgan bo‘lsa, chuvash tilida \**s* va \**š*  > *r* va *l* yumshoq undoshlariga aylangan. A.M. Shcherbakning ushbu iddaosi aniq til faktlariga asoslanmagani uchun ham ko‘pchilik oltoyshunoslar tomonidan tanqidga uchradi. G.I.Ramstedtning “rotasizm”, “zetasizm”, “sigmatizm” va “lambadizm” rekonstruksiyasi esa rad etib bo‘lmaydigan kuchli argument sifatida oltoyshunoslikka oid qator tadqiqotlarda o‘z isbotini topdi.

Binobarin, Sh.R.Usmanovaning “Oltoy tillaridagi mushtarak maishiy leksika tadqiqi” (2011) nomli doktorlik dissertatsiyasida turkiy tillardagi *z* undoshining proto-turk tilidagi \**ŕ* ga, proto-oltoy tilidagi *\*ŕ* ga muqobilligini ko‘rsatuvchi quyidagi misollar keltirilgan: turk. *kazan*, chuv. *xuran*// *xoran* “qozon”, p-turk. *\*kuŕan* “go‘sht pishiriladigan qurilma” < *\*kuŕ-* “qo‘ymoq, o‘rnatmoq, qurmoq”, p-mo‘g‘. \**kura(ŋ)* “halqa”, “atrofi o‘ralgan halqasimon har qanday joy”, “qarorgoh”, “hovli”, p-t-manj. \**korị* “yog‘och devorli qurilma”, “qafas”, “og‘il”, p-kor. \**kori* “halqa”, “gardish”, p-yap. \**kuru-wa* “qal’a devori”, “kvartal”, p-olt. *\*kúŕá* “xalq yig‘iladigan halqasimon joy”; turk. *keviz*, *kebiz*, *köwüz* “kigiz”, p-turk. *\*kebeŕ*“qo‘y junidan tayyorlangan palos”, p-t-manj. *\*kuberi* “ayollarning quloqchinli qalpog‘i”; turk. *toz* “qayin po‘stlog‘idan qilingan idish, buyum”, p-turk. \**tōŕ* “qayin”, “qayin po‘stlog‘idan qilingan idish, buyum”, p-mo‘g‘. \**duru-sun* “jo‘ka va ba’zi boshqa daraxtlarning po‘stlog‘i, chipta”, “qayin po‘stlog‘i”, p-t-manj. \**duri* “qayin po‘stlog‘idan qilingan belanchak”, p-yap. *\*túrú(m)pài* “chelak”, p-olt. *\*tṓŕu* “qayin”, “qayin po‘stlog‘idan qilingan idish”.

1. Lyle Campbell, William J. Poser. Language Classification: **History and Method.** –New York: Bloomsbury Academic, 2009. –P. 237. [↑](#footnote-ref-1)
2. Lyle Campbell, William J. Poser. Language Classification: **History and Method.** –New York: Bloomsbury Academic, 2009. –P. 235-236. [↑](#footnote-ref-2)
3. Starostin S., Dybo A. and Mudrak O. An Etymological Dictionary of the Altaic Languages. I-III. –Leiden-Boston: Brill, 2003. [↑](#footnote-ref-3)
4. Усманова Ш.Р. Олтой тилларидаги муштарак маиший лексика тадқиқи. Филол. фан. докт. дисс. –Тошкент, 2011. [↑](#footnote-ref-4)